2025. gada 15. aprīlī

Informācija plašsaziņas līdzekļiem

**Vivi vilcienos pirmajā ceturksnī pārvadāto pasažieru skaits pieaudzis par teju 750 tūkstošiem;**

**martā 99,11% reisu izpildīti laikā**

**Šogad pirmajā ceturksnī vilciena pasažieru pārvadātājs Vivi pārvadājis 4,76 miljoni pasažieru – tas ir par teju 750 tūkstošiem jeb 18,7% vairāk nekā attiecīgajā periodā pērn, kad ar vilcieniem pārvietojušies 4,01 miljons cilvēku. Vivi izpildīto reisu precizitāte ir viena no augstākajām starp dzelzceļa pasažieru pārvadātājiem Eiropā – martā 99,11% reisu tika izpildīti laikā.**

Pasažieru skaita straujākais pieaugums novērojams elektrificētajās dzelzceļa līnijās, kur pārvadājumus nodrošina jaunie Vivi elektrovilcieni. Pieaugošais pasažieru skaits apliecina, ka Vivi nodrošina drošus, precīzus pasažieru pārvadājumus modernos un ērtos vilcienos. Lai padarītu vilcienu satiksmi vēl ērtāku un pieejamāku, pakāpeniski visās elektrificētajās līnijās tiek ieviests intervāla grafiks – tas nozīmē, ka vilcieni kursē vienmērīgos intervālos (piemēram, ik pēc 15 vai 30 minūtēm), tādējādi pasažieriem ir vieglāk plānot braucienus un vienkāršāk orientēties grafikā. Vienlaikus notiek arī dzelzceļa pasažieru infrastruktūras modernizācija, ko īsteno VAS “Latvijas dzelzceļš”. Tiek modernizētas un paaugstinātas pasažieru platformas, nodrošinot ērtāku un drošāku iekāpšanu jaunajos elektrovilcienos, un uzlabojot vides pieejamību cilvēkiem ar kustību traucējumiem, senioriem un vecākiem ar bērnu ratiņiem. Ieviestās izmaiņas veicina aizvien plašāku vilcienu izmantošanu ikdienā, vienlaikus veicinot pāreju uz videi draudzīgāku un ilgtspējīgāku pārvietošanos.

Vislielākais pārvadāto pasažieru skaita pieaugums ir Skultes virzienā. Pirmajā ceturksnī vilcienu satiksmi Skultes dzelzceļa līnijā izvēlējušies vairāk nekā 549 000 pasažieru, salīdzinot ar 2024. gada pirmo ceturksni, pieaugums ir 37% apmērā.

Visvairāk pasažieru braukuši Tukuma virzienā, proti, 2025. gada pirmajos trīs mēnešos ar vilcienu pārvietoties izvēlējušies teju 1,64 miljoni pasažieru. Pieaugums pret pasažieru skaitu pirms gada ir par 18%. Jelgavas virziens ir otrs pieprasītākais vilcienu satiksmē. Pirmajos mēnešos pārvadāti vairāk nekā 800 000 pasažieru – par 19% vairāk nekā attiecīgajā periodā pērn.

Vilcienu satiksmi maršrutos līdz Aizkrauklei pirmajā ceturksnī izmantojuši 1,3 miljoni pasažieru, veidojot 16% pieaugumu attiecībā pret šo periodu pirms gada. Savukārt Daugavpils virzienā šī gada pirmajos mēnešos pārvadāti vairāk nekā 166 000 pasažieru, kas ir par 4% vairāk nekā attiecīgajā periodā pērn. Šobrīd vilcieni maršrutā Rīga–Daugavpils kursē septiņas reizes dienā – iepriekšējo piecu reisu vietā. Divi no šiem reisiem tiek izpildīti kombinēti, pasažieriem veicot pārsēšanos no elektrovilciena uz dīzeļvilcienu Aizkrauklē.

SavukārtSiguldas dzelzceļa līnijā – pārvadāti vairāk nekā 228 000 pasažieru. Pieaugums pret pagājušā gada pirmajiem trīs mēnešiem ir 15%. Šogad veikti uzlabojumi vilcienu kustībā Valgas virzienā – maršrutā pievienoti divi papildu reisi uz un no Cēsīm, savukārt dienas vilciens uz un no Valgas pārveidots par ekspresreisu, kas ļauj samazināt ceļā pavadīto laiku par aptuveni 25 minūtēm. Tāpat kopš janvāra sākuma viens reisu pāris maršrutā Rīga–Valga ir saskaņots ar tālākiem vilcienu savienojumiem uz Tallinu un Viļņu, padarot starptautiskos braucienus ērtākus un pieejamākus.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024.gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv , 28303346